অ্যাটোনমেন্ট হল জো রাইট পরিচালিত ২০০৭ সালের প্রণয়ধর্মী যুদ্ধভিত্তিক নাট্য চলচ্চিত্র। এতে শ্রেষ্ঠাংশে অভিনয় করেন জেমস ম্যাকঅ্যাভয়, কিয়ারা নাইটলি, সার্শা রোনান, রমলা গ্যারি ও ভানেসা রেডগ্রেভ। ইয়ান ম্যাকইউয়ান রচিত ২০০১ সালের একই নামের উপন্যাস অবলম্বনে নির্মিত এই চলচ্চিত্রটিতে ১৯৩০-এর দশকে শুরু হওয়া একটি অপরাধ ও ছয় দশকের অধিক সময়জুড়ে তার পরিণতির গল্প বর্ণিত হয়েছে। এটি প্রযোজনা করে স্টুডিওক্যানাল এবং ইংল্যান্ডে চিত্রায়িত হয়েছে। ইউনিভার্সাল পিকচার্সের পরিবেশনায় চলচ্চিত্রটি ২০০৭ সালের ৭ই সেপ্টেম্বর যুক্তরাজ্যে এবং তিন মাস পর ৭ই ডিসেম্বর উত্তর আমেরিকায় মুক্তি পায়।  অ্যাটোনমেন্ট চলচ্চিত্রটি ২০০৭ সালে ভ্যানকুভার আন্তর্জাতিক চলচ্চিত্র উৎসব ও ভেনিস চলচ্চিত্র উৎসবে প্রদর্শিত হয়। ৩৫ বছর বয়সী রাইট ভেনিস উৎসবের উদ্বোধন করা কনিষ্ঠ পরিচালক। চলচ্চিত্রটি ব্যবসাসফল হয় এবং ৩০ মিলিয়ন মার্কিন ডলার নির্মাণব্যয়ের বিপরীতে বিশ্বব্যাপী ১৩১ মিলিয়ন মার্কিন ডলার আয় করে। সমালোচকগণ এর অভিনয়, আবেগের গভীরতা, রাইটের পরিচালনা, দারিও মারিয়ানেল্লির সুর, চিত্রগ্রহণ, সম্পাদনা, দৃশ্যকল্প ও ঐতিহাসিক ঘটনাবলির সাথে চলচ্চিত্রের অঙ্গীভূত হওয়ার প্রশংসা করেন।  অ্যাটোনমেন্ট ৮০তম একাডেমি পুরস্কারে শ্রেষ্ঠ চলচ্চিত্র, শ্রেষ্ঠ পার্শ্ব অভিনেত্রী (রোনান), শ্রেষ্ঠ উপযোগকৃত চিত্রনাট্যসহ ৭টি বিভাগে মনোনয়ন লাভ করে এবং শ্রেষ্ঠ মৌলিক সুর বিভাগে একটি পুরস্কার অর্জন করে। এছাড়া এটি শ্রেষ্ঠ নাট্যধর্মী চলচ্চিত্র বিভাগে গোল্ডেন গ্লোব পুরস্কার অর্জন করে এবং ৬১তম ব্রিটিশ অ্যাকাডেমি ফিল্ম পুরস্কারে ১৪টি মনোনয়ন থেকে শ্রেষ্ঠ চলচ্চিত্র ও শ্রেষ্ঠ নির্মাণ পরিকল্পনা বিভাগে পুরস্কার লাভ করে।  কাহিনী সংক্ষেপ ১৯৩৫ সালে ইংল্যান্ডে ধনাঢ্য ট্যালিস পরিবারের ১৩ বছর‍ বয়সী ব্রাইওনি ট্যালিস তার প্রথম নাটক লিখে তার মাকে দেখায়। তার মা তার লেখার প্রশংসা করেন। তার বোন সিসিলিয়াকে খুঁজতে গিয়ে সে তার শোওয়ার ঘরের জানালা দিয়ে সিসিলিয়া ও গৃহপরিচারিকার পুত্র রবি টার্নারকে দেখতে পায়। সিসিলিয়া ও রবির কথা কাটাকাটির মাঝে রবি একটি ফুলদানি ভেঙ্গে ফেলে এবং ভাঙ্গা টুকরোতে পা কেটে যেতে পারে বলে সিসিলিয়াকে চিৎকার করে সাবধান করে। রাগান্বিত সিসিলিয়া তার পরিহিত উপরের জামা খুঁজে ঝর্ণায় ঝাপ দিয়ে ফুলদানির একটি অংশ খুঁজে আনে। ব্রাইওনি জানালা দিয়ে এই দৃশ্য দেখে সিসিলিয়া ও রবির মধ্যকার সম্পর্কের ভুল ব্যাখ্যা করে।  রবি এই ঘটনার প্রেক্ষিতে সিসিলিয়ার কাছে ক্ষমা চেয়ে একটি চিঠির খসড়া লিখে। অন্য একটি খসড়ায় সে অশ্লীল ভাষায় সিসিলিয়ার প্রতি তার অপরিশোধিত অনুভূতি ব্যক্ত করে। সে এই চিঠি কাউকে দেখানোর জন্য লিখেনি, তবে ভুলবশত পরের আরেকটি চিঠির পরিবর্তে এই চিঠিই খামে পুড়ে ব্রাইওনিকে দিয়ে সিসিলিয়ার কাছে পাঠায়। ব্রাইওনি চিঠিটি পড়ে তার বোনকে দেয়। পরে ব্রাইওনি তার ১৫ বছর বয়সী আত্মীয় লোলাকে এই চিঠির কথা বললে লোলা রবিকে "কামগ্রস্থ" বলে উল্লেখ করে।  ব্রাইওনি ও সিসিলিয়ার বড় ভাই লিওনের বন্ধু পল মার্শাল তাদের বাড়িতে বেড়াতে আসে এবং লোলা ও তার যমজ ভাইদের সাথে পরিচিত ও লোলার প্রতি আকৃষ্ট হয়। রাতের খাবারের পূর্বে রবি ও সিসিলিয়া গ্রন্থাগারে নিভৃতে সময় খুঁজে পায় এবং রবি তার লেখা অশ্লীল চিঠির জন্য ক্ষমা চায়, কিন্তু সিসিলিয়া তাকে তার ভালোবাসার কথা ব্যক্ত করে। গ্রন্থাগারের দেয়ালে দাঁড়িয়ে তারা একে অপরের সাথে প্রেম নিবেদন করে, কিন্তু ব্রাইওনি চুপি চুপি সেখানে এসে তাদেরকে এই অবস্থায় দেখে মনে করে তার বোনকে ধর্ষণ করা হচ্ছে।  রাতের খাবারের সময় লোলার যমজ ভাইদের খুঁজে পাওয়া যায় না। তাদের খুঁজতে সবাই বের হয়। খুঁজতে গিয়ে ব্রাইওনি দেখতে পায় কেউ একজন লোলাকে ধর্ষণ করছে, কিন্তু তাদের দিকে আলো পড়লে ধর্ষক পালিয়ে যায়। লোকটিকে না দেখলে ব্রাইওনি মনে করে লোকটি রবি ছিল। এসবে বিহ্বল লোলা লোকটির চেহারা দেখেনি ফলে সেও ভিন্নমত পোষণ করে না। পরের রবি লোলার যমজ ভাইদের খুঁজে নিয়ে বাড়িতে ফিরে আসে। রবি নিরপরাধ এই বিষয়ে সিসিলিয়ার আবেদন সত্ত্বেও তাকে গ্রেফতার করা হয়। লোলা ও ব্রাইওনির সাক্ষ্য এবং তার অশ্লীল চিঠির জন্য সিসিলিয়া ব্যতীত সবাই তাকে অপরাধী বলে সাব্যস্ত করে।  চার বছর পর দ্বিতীয় বিশ্বযুদ্ধ চলাকালীন ব্রিটিশ সেনাবাহিনীতে যোগদান ও ফ্রান্সের যুদ্ধে অংশগ্রহণের শর্তে রবিকে কারাগার থেকে মুক্তি দেওয়া হয়। তার ইউনিট থেকে আলাদা হয়ে সে পায়ে হেটে ডানকার্কের দিকে রওনা হয়। সে ছয় মাস পূর্বে সিসিলিয়ার সাথে সাক্ষাতের কথা মনে করে। সিসিলিয়া তখন নার্স। ব্রাইওনি, এখন ১৮ বছর বয়সী, কেমব্রিজ বিশ্ববিদ্যালয়ে পড়তে যাওয়ার পরিবর্তে লন্ডনের সেন্ট টমাস' হাসপাতালে সিসিলিয়ার পুরনো নার্সিং ইউনিটে যোগ দেয়। ব্রাইওনি তার বোনের কাছে চিঠি লিখে, কিন্তু সিসিলিয়া রবির গ্রেফতার ও সাজার জন্য তাকে ক্ষমা করতে পারেনি। সংক্রামিত ক্ষত থেকে গুরুতর অসুস্থ রবি ডানকার্কে পৌঁছে সেনা প্রত্যাহারের জন্য অপেক্ষা করে।  পরবর্তী সময়ে ব্রাইওনি রবিকে এই অপরাধের সাথে জড়ানোর জন্য অনুশোচনা করে এবং জানতে পারে পল মার্শাল লোলাকে বিয়ে করছে। ব্রাইওনি বিয়েতে উপস্থিত হয় এবং বুঝতে পারে লোলার যমজ ভাইয়ের খোঁজার সময় পল লোলাকে লাঞ্ছিত করে। ব্রাইওনি ক্ষমা চাওয়ার জন্য সিসিলিয়ার সাথে দেখা করে এবং তার সাক্ষ্য সঠিকভাবে দেওয়ার কথা বলে। সিসিলিয়া তাকে "অবিশ্বাসযোগ্য সাক্ষী" বলে উল্লেখ করে। রবি তার বোনের সাথে বাস করছে দেখতে পেয়ে ব্রাইওনি বিস্মিত হয়। ব্রাইওনি তার ভুল সাক্ষ্যের জন্য বারবার ক্ষমা চায়, কিন্তু রবি তাতে ক্ষুব্ধ হয় কারণ ব্রাইওনি তার কর্মের দায় স্বীকার করেনি। সিসিলিয়া তাকে শান্ত করে এবং রবি ব্রাইওনিকে তার সাক্ষ্য ঠিক করে তার সাজা পাল্টাতে বলে। সিসিলিয়া ব্রাইওনিকে বলে ড্যানি হার্ডম্যান সম্পর্কে সে যা মনে করতে পারছে তা বলতে, কিন্তু ব্রাইওনি তাদের জানায় আসল ধর্ষক ছিল পল মার্শাল। সিসিলিয়া বলে লোলা মাত্র পলকে বিয়ে করেছে, যার ফলে লোলা তার স্বামীর বিরুদ্ধে সাক্ষ্য দিবে না।  কয়েক দশক পর ব্রাইওনি এখন বয়স্ক ও সফল ঔপন্যাসিক। সে তার সাম্প্রতিক ও সর্বশেষ বই - অ্যাটোনমেন্ট শীর্ষক আত্মজীবনীমূলক উপন্যাস নিয়ে সাক্ষাৎকার দিচ্ছে। সে সাক্ষাৎকার গ্রহীতাকে জানায় সে ভাস্কুলার ডিমেনশিয়ায় আক্রান্ত হয়ে মারা যাচ্ছে। দর্শক জানতে পারে বইয়ের যে অংশে রবি ও সিসিলিয়া একত্রে বাস করছে এবং ব্রাইওনি তাদের কাছে ক্ষমা চাচ্ছে তা কাল্পনিক। আসলে সে তাদের কাছে ক্ষমা চাইতে পারেনি এবং সিসিলিয়া ও রবির কখনও দেখা হয়নি। রবি তার সংক্রামিত ক্ষত থেকে জীবাণুদূষণে ডানকার্কে মারা যায় এবং কয়েক মাস পর ব্যালাম টিউব স্টেশনে বোমা হামলার কারণে ভূগর্ভস্থ বন্যায় ডুবে মারা যায়। ব্রাইওনি স্বীকার করে যে সে কাল্পনিক সমাপ্তি নিয়ে উপন্যাসটি লিখেছে যেখানে তাদের দুজনকে সুখী দেখা যায়, যে সুখ তার ভুল সাক্ষ্যের জন্য তারা এই জীবনে পায়নি। শেষ দৃশ্যে দেখা যায় সিসিলিয়া ও রবি সাগরের পাড়ে একটি বাড়িতে থাকছে যেখানে তারা পুনর্মিলিত হলে যেতে চেয়েছিল।  অভিনয়শিল্পীদল  জেমস ম্যাকঅ্যাভয় - রবি টার্নার  কিয়ারা নাইটলি - সিসিলিয়া ট্যালিস, ট্যালিস ভগ্নিদ্বয়ের বড় বোন  সার্শা রোনান - ব্রাইওনি ট্যালিস, ১৩ বছর বয়সী, ট্যালিস ভগ্নিদ্বয়ের ছোট বোন  রমলা গ্যারি - ব্রাইওনি, ১৮ বছর বয়সী, প্রশিক্ষণরত সেবিকা  ভানেসা রেডগ্রেভ - বয়স্ক ব্রাইওনি, সফল ঔপন্যাসিক  জুনো টেম্পল - লোলা কুইন্সি  বেনেডিক্ট কাম্বারব্যাচ - পল মার্শাল  প্যাট্রিক কেনেডি - লিয়ন ট্যালিস, ট্যালিস ভাইবোনদের মধ্যে জ্যেষ্ঠ  হ্যারিয়েট ওয়াল্টার - এমিলি ট্যালিস, ট্যালিস ভাইবোনদের মা  পিটার উইট - পুলিশ ইনস্পেক্টর  ড্যানিয়েল মেস - টমি নেটল  নন্সো অ্যানোজি - ফ্র্যাঙ্ক মেস  জিনা ম্যাকি - সিস্টার ড্রামন্ড  জেরেমি রেনিয়ের - লুক কর্নেট  মিশেল ডানকান - ফিওনা ম্যাগুইয়ার  আলফি অ্যালেন - ড্যানি হার্ডম্যান এছাড়া চলচ্চিত্র পরিচালক ও চিত্রনাট্যকার অ্যান্টনি মিনজেলা শেষ দৃশ্যে টেলিভিশন সাক্ষাৎকার গ্রহণকারী ভূমিকায় একটি ছোট চরিত্রে অভিনয় করেন। মিনজেলা চলচ্চিত্রটি মুক্তির ছয় মাস পর ক্যান্সারের চিকিৎসার পর ৫৪ বছর বয়সে মৃত্যুবরণ করেন।  মুক্তি প্রেক্ষাগৃহ অ্যাটোনমেন্ট চলচ্চিত্রটি ২০০৭ সালে ৬৪তম ভেনিস চলচ্চিত্র উৎসবে প্রদর্শিত হয়। ৩৫ বছর বয়সী রাইট ভেনিস উৎসবের উদ্বোধনী চলচ্চিত্রের কনিষ্ঠ পরিচালক। এটি ২০০৭ সালে ভ্যানকুভার আন্তর্জাতিক চলচ্চিত্র উৎসবেও প্রদর্শিত হয়। এটি ইউনিভার্সাল পিকচার্সের পরিবেশনায় ২০০৭ সালের ৭ই সেপ্টেম্বর যুক্তরাজ্যে ও আয়ারল্যান্ডে এবং তিন মাস পর ৭ই ডিসেম্বর উত্তর আমেরিকায় মুক্তি পায়।  হোম মিডিয়া অ্যাটোনমেন্ট ২০০৮ সালের ৩রা জানুয়ারি মার্কিন যুক্তরাষ্ট্রে ডিভিডি ফরম্যাটে মুক্তি পায় এবং এরপর ২০১২ সালের ১৩ই মার্চ এর ব্লু-রে সংস্করণ মুক্তি পায়। যুক্তরাজ্যে ২০০৮ সালের ৪ঠা ফেব্রুয়ারি চলচ্চিত্রটি ডিভিডি ফরম্যাটে অ্যামাজনে এবং ২০০৮ সালের ২৭শে মে ব্লু-রে ফরম্যাটে মুক্তি পায়।  সমাদর বক্স অফিস অ্যাটোনমেন্ট ৩০,০০০,০০০ মার্কিন ডলার নির্মাণব্যয়ের বিপরীতে বিশ্বব্যাপী ১৩১,০১৬,৬২৪ মার্কিন ডলার আয় করে। ২০০৭ সালের ৯ই ডিসেম্বর প্রথম সপ্তাহে এটি মার্কিন যুক্তরাষ্ট্রে ৭৮৪,১৪৫ মার্কিন ডলার আয় করে। চলচ্চিত্রটির বিশ্বব্যাপী মুনাফা হয় ২৩,৯৩৪,৭১৪ মার্কিন ডলার এবং মার্কিন যুক্তরাষ্ট্রে ৫০,৯২৭,০৬৭ মার্কিন ডলার।  সেরা দশ তালিকা চলচ্চিত্রটি অনেক চলচ্চিত্র সমালোচকদের ২০০৭ সালের সেরা দশ তালিকায় অন্তর্ভুক্ত হয়।   র‍্যাংক সমালোচক প্রকাশনা ১ম কেনেথ টুরান লস অ্যাঞ্জেলেস টাইমস লু লুমেনিক নিউ ইয়র্ক পোস্ট ২য় পিটার ট্র্যাভার্স রোলিং স্টোনTravers, Peter. (19 December 2007). "Peter Travers' Best and Worst Movies of 2007" . RollingStone.com. Retrieved 20 December 2007. ৩য়  এম্পায়ার ৪র্থ অ্যান হর্নডে দ্য ওয়াশিংটন পোস্ট জো মর্গেনস্টার্ন দ্য ওয়াল স্ট্রিট জার্নাল রিচার্ড করলিস টাইম রজার ইবার্ট শিকাগো সান-টাইমস ট্যাশা রবিনসন দি এ.ভি. ক্লাব ৭ম নাথান র‍্যাবিন দি এ.ভি. ক্লাব ৮ম জেমস বেরার্দিনেল্লি রিলভিউজ কিথ ফিপস দি এ.ভি. ক্লাব স্টিফেন হোল্ডেন দ্য নিউ ইয়র্ক টাইমস ৯ম মার্জরি বাউমগার্টেন দি অস্টিন ক্রনিকল ১০ম মাইকেল স্রাগো দ্য বল্টিমোর সান নোয়েল মারি দি এ.ভি. ক্লাব  তথ্যসূত্র  বহিঃসংযোগ           বিষয়শ্রেণী:২০০৭-এর চলচ্চিত্র বিষয়শ্রেণী:২০০৭-এর প্রণয়ধর্মী নাট্য চলচ্চিত্র বিষয়শ্রেণী:২০০০-এর দশকের ইংরেজি ভাষার চলচ্চিত্র বিষয়শ্রেণী:২০০০-এর দশকের ফরাসি চলচ্চিত্র বিষয়শ্রেণী:২০০০-এর দশকের ব্রিটিশ চলচ্চিত্র বিষয়শ্রেণী:২০০০-এর দশকের যুদ্ধভিত্তিক নাট্য চলচ্চিত্র বিষয়শ্রেণী:জো রাইট পরিচালিত চলচ্চিত্র বিষয়শ্রেণী:ক্রিস্টোফার হ্যাম্পটনের চিত্রনাট্য সংবলিত চলচ্চিত্র বিষয়শ্রেণী:দারিও মারিয়ানেল্লি সুরারোপিত চলচ্চিত্র বিষয়শ্রেণী:এরিক ফেলনার প্রযোজিত চলচ্চিত্র বিষয়শ্রেণী:টিম বেভান প্রযোজিত চলচ্চিত্র বিষয়শ্রেণী:ইউনিভার্সাল পিকচার্সের চলচ্চিত্র বিষয়শ্রেণী:ওয়ার্কিং টাইটেল ফিল্মসের চলচ্চিত্র বিষয়শ্রেণী:ফোকাস ফিচার্সের চলচ্চিত্র বিষয়শ্রেণী:রিলেটিভিটি মিডিয়ার চলচ্চিত্র বিষয়শ্রেণী:ফরাসি দ্বিতীয় বিশ্বযুদ্ধভিত্তিক চলচ্চিত্র বিষয়শ্রেণী:ব্রিটিশ ঐতিহাসিক প্রণয়ধর্মী চলচ্চিত্র বিষয়শ্রেণী:ব্রিটিশ দ্বিতীয় বিশ্বযুদ্ধভিত্তিক চলচ্চিত্র বিষয়শ্রেণী:ব্রিটিশ প্রণয়ধর্মী নাট্য চলচ্চিত্র বিষয়শ্রেণী:ব্রিটিশ যুদ্ধভিত্তিক নাট্য চলচ্চিত্র বিষয়শ্রেণী:ব্রিটিশ উপন্যাস অবলম্বনে চলচ্চিত্র বিষয়শ্রেণী:যুদ্ধভিত্তিক প্রণয়ধর্মী চলচ্চিত্র বিষয়শ্রেণী:যুক্তরাজ্যে ধর্ষণ সম্পর্কে চলচ্চিত্র বিষয়শ্রেণী:লেখক সম্পর্কে চলচ্চিত্র বিষয়শ্রেণী:১৯৩৫-এর পটভূমিতে চলচ্চিত্র বিষয়শ্রেণী:১৯৪০-এর দশকের পটভূমিতে চলচ্চিত্র বিষয়শ্রেণী:ইংল্যান্ডের পটভূমিতে চলচ্চিত্র বিষয়শ্রেণী:গ্রন্থাগারের পটভূমিতে চলচ্চিত্র বিষয়শ্রেণী:ফ্রান্সের পটভূমিতে চলচ্চিত্র বিষয়শ্রেণী:বার্কশারের পটভূমিতে চলচ্চিত্র বিষয়শ্রেণী:কেম্বব্রিজশারে ধারণকৃত চলচ্চিত্র বিষয়শ্রেণী:নরফোকে ধারণকৃত চলচ্চিত্র বিষয়শ্রেণী:নর্থ ইয়র্কশারে ধারণকৃত চলচ্চিত্র বিষয়শ্রেণী:লন্ডনে ধারণকৃত চলচ্চিত্র বিষয়শ্রেণী:লিংকনশারে ধারণকৃত চলচ্চিত্র বিষয়শ্রেণী:শ্রপশারে ধারণকৃত চলচ্চিত্র বিষয়শ্রেণী:শ্রেষ্ঠ নাট্যধর্মী চলচ্চিত্র বিভাগে গোল্ডেন গ্লোব বিজয়ী বিষয়শ্রেণী:বাফটা বিজয়ী (চলচ্চিত্র) বিষয়শ্রেণী:টিন চয়েস পুরস্কার বিজয়ী চলচ্চিত্র বিষয়শ্রেণী:ইংরেজি ভাষার প্রণয়ধর্মী নাট্য চলচ্চিত্র